བོད་ཟླ་བཅུ་གཅིག་པའི་ཚེས་དྲུག་དང་བདུན་གཉིས་ཀྱི་ཆུ་ཚོད་ཀྱི་ནང་གི་ཆུ་ཚོད་རིང་ངན་པ་དགུ་འཛོམས་ཡིན་པ་དང་།དུས་ཚོད་དེར་ངན་པ་དགུ་འཛོམས་ཞེས་ཟེར་ཞིང་།སྤྱིར་དུས་ཚོད་དེའི་ནང་ཁ་སྨྲས་གླེང་གཞིའི་ཟས་མི་ཟ།རྒྱལ་བའི་གསུང་མི་སྒྲོགས།དངོས་པོ་ཕྱིར་མི་གཏོང་།ཁྱེད་ལ་ངན་པ་དགུ་འཛོམས་ན་ང་ལ་བཟང་པོ་བཅུ་འཛོམས་ཞེས་ཡོངས་ཁྱབ་ཏུ་ཤོད་སྲོལ་ཡོད་པ་མ་ཟད།དེ་སྔ་ཡིན་ན་དུས་ཚོད་དེའི་ནང་ལས་ཁུངས་ཡོངས་རྫོགས་ངལ་གསོ་དང་།སྒེར་དོན་དུ་ཕྱིར་འགྲོ་ཡང་མི་བྱེད་པར་རང་རང་གི་འཁོས་འབྱོར་ལ་གཞིགས་ཏེ་དགའ་ཉེ་བློ་དཀར་རྣམས་ཕན་ཚུན་མགྲོན་འབོད་དང་འབྲེལ་ཁྱིམ་ཚང་སོ་སོའི་ནང་ཤོ་སྦག་སོགས་རྩེད་འཇོར་རོལ་བའམ་གཞས་དང་ཞབས་བྲོ་བརྒྱབ་སྟེ་ཞིམ་མངར་རོ་བཅུད་ལྡན་པའི་ཟས་དང་ཇ་ཆང་གི་བཏུང་བ་བཟང་པོར་ལོངས་སུ་སྤྱོད་དེ་གང་དགའ་སྐྱིད་སྐྱིད་ངང་སྡོད་པ་ལས་དེ་མིན་གྱི་བྱ་བ་ལེགས་ཉེས་གང་ཡང་མི་བྱེད་དོ།